
Rapport fra læringsmiljøutvalget for 2006

Læringsmiljøutvalget (LMU) er et lovpålagt utvalg. Utvalget skal delta i planlegging av tiltak vedrørende læringsmiljø og nøye følge utviklingen i spørsmål som angår studentenes sikkerhet og velferd.  LMU skal holdes orientert om klager som institusjonen mottar fra studenter vedrørende læringsmiljøet. LMU skal kunne gi uttalelser om disse forholdene. Videre skal utvalget gjøres kjent med pålegg og andre enkeltvedtak som Arbeidstilsynet treffer. 

Styret ved Høgskolen i Oslo har i møte 1. desember 2005 oppnevnt læringsmiljøutvalget etter ny lov om universiteter og høgskoler (Se S-sak 69/2005).  Studentene og høgskolen har like mange representanter hver i utvalget. Utvalget skal hvert år velge leder vekselvis blant institusjonens og studentenes representanter. Læringsmiljøutvalget rapporterer direkte til styret, og skal hvert år avgi rapport om institusjonens arbeid med læringsmiljøet. 

Utvalget har i perioden bestått av følgende representanter for de tilsatte:

Faste representanter

1.
Stabsdirektør Hans Martin Fagerli, høgskoledirekørens stab
2.
Kontorsjef Sven Olav Hagen, Teknisk seksjon


3.
Internasjonal koordinator Kari Ottvik Jensen, Avd. SU
4.
Seniorrådgiver Berit Tveit, Avd. HF
Vararepresentanter

1.
Førsteamanuensis Gerd Bjørke, Pedagogisk utviklingssenter (PUS)

2.
Prosjektleder Bjørn Syvertsen, Økonomiseksjonen

3.
Studieleder Trine Ellekjær, Avd. ØKS
4.
Kontorsjef Else Moe, Avd. LU
og følgende studentrepresentanter:
Faste representanter

1. Steinar Ilebekk Dahle, Avd. ØKS

2. Anita Solberg, Avd. ØKS og Avd. SU
3. Kristian Holm, Avd. JBI
4. Lars Femanger Berrum, Avd. SU
Vararepresentanter
1. Kim Rune Einvik, Avd. IU
2. Jørgen Andersen, Avd. IU
3. Gunnhild Orten, Avd. ØKS

4. Kristian Myhra, Avd. ØKS
Observatør
Ingvild Evensen, OAS

Representantene for de tilsatte er oppnevnt for perioden 01.01.05 – 31.07.07. Studentrepresentantene for perioden 01.01.06 – 31.12.06.
Utvalget har i 2006 vært ledet av stabsdirektør Hans Martin Fagerli. Rådgiver Eva Ballo er sekretær for utvalget.
Utvalget har i samsvar med Ot.prp. nr. 40 (2001 – 2002) definert begrepet læringsmiljø til å omfatte alle faktorer som kan påvirke studentene i en studiesituasjon, og som med rimelighet kan anses å være innenfor utdanningsinstitusjonens kontrollsfære. 

LMU ser det som en viktig oppgave å skape bevissthet om læringsmiljø hos alle aktører ved HiO. Utvalget ønsker dialog med studentene for å fange opp konkrete problemstillinger og sørge for at de blir tatt opp og diskutert/løst i de rette foraene. Videre har utvalget som mål å initiere og følge opp prinsipielle saker som angår fysiske, psykososiale og velferdsmessige forhold. Læringsmiljøutvalgets arbeid har etter hvert fått en fastere form. Utvalget ivaretar sine lovpålagte oppgaver gjennom møtevirksomhet, LMU-befaringer, markedsføring og håndtering av henvendelser fra e-postkassen,  og ved å vurdere de årlige rapportene om utdanningskvalitet.
Møtevirksomhet
LMU har i inneværende periode hatt tre møter. Saksliste med vedlegg er blitt sendt ut ca. en uke før møtene. Referater er skrevet og lagt ut på HiO-veven slik at de er tilgjengelige for alle tilsatte og studenter. I tillegg har utvalget hatt et arbeidsmøte i forbindelse med årlig rapportering om  læringsmiljø.

Sentrale temaer på møtene har vært hvordan oppfølgingen av det systematiske arbeidet med å ivareta læringsmiljøet skal foregå og følges opp. Videre har utvalget gjennomgått og oppsummert resultatene av LMU-befaringen v/Avd. EST som ble gjennomført ved utgangen av 2005.  NOKUTs rapport i forbindelse med evaluering av HiOs kvalitetssikringssystem har også vært tema på et av møtene. 

Utvalget har i perioden hatt besøk av sentrale personer som arbeider med å tilrettelegge læringsmiljøet for studentene på HiO.  Auditorieansvarlige har orientert om sine erfaringer med å kvalitetssikre undervisningsrom, og har gitt verdifull informasjon om omfang, hyppighet og type problemer med teknisk utstyr i auditoriene. Videre har utvalget hatt besøk av AV-tjenestens leder som har orientert utvalget om utfordringer knyttet til opplæring i og bruk av teknisk utstyr. To av hovedbibliotekarene og underdirektør ved Læringssenteret har orientert utvalget om hvilke utfordringer Læringssenteret står overfor i forbindelse med den planlagte omrokeringen på Frydenlund. Videre ble det gitt en orientering om hvordan det nye Læringssenteret i Pilestredet 35 planlegger studieforholdene for studentene. 
Eksterne møter
LMU v/en av studentrepresentantene har deltatt på et heldagsmøte for ledere i LMU. Tema for møtet var arkitektur og læringsmiljø og var lagt til Handelshøgskolen BI. Videre deltok den samme studentrepresentanten på en konferanse i Bergen 13 – 15. februar om inkluderende læringsmiljø. Utvalget har i perioden besøkt Handelshøgskolen i København. LMU hadde en samtale med en av skolens tilsatte og fikk en grundig omvisning på campus og orientering om hvordan studentarbeidsplassene er tilrettelagt.
Markedsføring

LMU har utarbeidet en egen brosjyre som er spredt rundt på alle avdelinger og enheter. Brosjyren ble delt ut til nye studenter på bokbyttedagen i august i år. I brosjyren er det lagt inn en lenke til LMUs webside og elektroniske postkasse.  

Elektronisk postkasse

LMU har en e-postkasse på HiO-veven. Formålet med postkassen er å være tilgjengelig for studenthenvendelser og å kunne identifisere typiske problemstillinger studenter er opptatt av. Alle e-postene videresendes avdelingene/enhetene som besvarer henvendelser og eventuelt løser enkeltsaker. 
Utvalget har i denne perioden kun mottatt noen få henvendelser om ulike forhold knyttet til læringsmiljø. Studenter har meldt fra om et kjølig datarom, manglende knagger på jentetoalettene og dårlig renhold av toalettene i P52. Teknisk seksjon v/drift har hengt opp knagger og husøkonomen har sørget for økning av frekvensen på tømming av papir på toalettene. Videre er det kommet klager på vedlikehold av student PC-er og printere i Læringssenteret i P52.  Klagen gjelder to rom i Læringssenteret. En av hovedbibliotekarene har besvart henvendelsen, og gjort rede for hvilke rutiner som gjelder. Hun innrømmer at oppfølging av vedlikehold har en tendens til å stoppe opp, men at reparasjoner av utstyr tar veldig lang tid.  I tillegg er det en del forsinkelser knyttet til bestilling av deler eller nytt utstyr. Det påpekes at maskinene i de aktuelle lokalene begynner å bli gamle, og at noen vil bli skiftet ut. I neste instans aktualiserer dette spørsmålet om HiO skal beholde antall stasjonære PC-er på dagens nivå, om maskinparken skal reduseres, og at det satses på utbygging av trådløst nett.
LMU har fått videresendt en skriftlig henvendelse fra en 1.års student ved Avd. ØKS. Studenten sitter i studentrådet. I henvendelsen peker studenten på at det er for få stille lesesalsplasser på campus. LMU er orientert om at det finnes arealer i P35 som er avsatt til stille arbeidsplasser.
LMU-befaring
LMU gjennomførte en befaring med Avd. EST i Pilestredet Park ved utgangen av 2005. En studentrepresentant fra ESTs studentråd deltok i befaringen sammen med LMU.  Utvalget oppsummerte resultatene av befaringen i et referat som ble oversendt Avd. EST på nyåret i 2006.  Avdelingen har kommentert befaringen i sin årlige rapport om utdanningskvalitet, og har igangsatt en rekke tiltak for å rette opp påpekte forhold.  Problemer knyttet til dramarom og utstillingsrom har avdelingen tatt videre til HiOs ledelse.
Oppfølging av HiOs systematiske arbeid med læringsmiljø
Administrasjonen legger fram en årlig rapport om utdanningskvalitet i styremøte 5. desember 2006 (Se S-sak 65/2006). LMU  har gjennomgått og kommentert de delene av rapporten som omhandler det fysiske og psykiske læringsmiljø.  På bakgrunn av årets rapportering ser LMU behovet for et bedre datagrunnlag for utvalgets arbeid. Utvalget tenker spesielt på kunnskap om  omfanget og kvaliteten på studentarbeidsplasser, og informasjon om hvordan studentene faktisk benytter grupperom, pc-arbeidsplasser og stille lesesalsplaser. 
LMU skisserer følgende tiltak:
· Læringssenteret anbefales å kartlegge på årsbasis omfanget av (stille) lesesalsplasser, arbeidsplasser med og uten PC, samt grupperom ved hele HO

· IT-tjenesten anbefales å kartlegge på årsbasis student-PC-enes omfang og tilstand samt bruken av det trådløse nettverket. 

· Hovedkoordinator for Fronter anbefales å framlegge en årlig rapport for LMU hvor omfang av bruk kvantifiseres for den enkelte avdeling

· Ledelsen ved HiO bes om å ta opp en prinsipiell debatt om masterstudenter skal ha en særskilt tilrettelegging av egne arbeidsplasser.
· Studieseksjonen bes om å kartlegge, eventuelt i samarbeid med Læringssenteret, hvordan og hvor mye studentene bruker pc-arbeidsplasser, lesesalsplasser og grupperom på campus.
Administrasjonens tilråding 

Administrasjonen viser til det som er sagt i det foregående og tilrår at styret fatter følgende 






vedtak:

”Styret for Høgskolen i Oslo ber om at de foreslåtte tiltakene gjennomføres. For øvrig tas rapporten fra læringsmiljøutvalget for 2006 til etterretning.”

Åsulv Frøysnes










Tove Bull-Njaa

